Uz 03.10.2019. VSS prot. Nr. 37 31. §

**Valsts kancelejai**

*Par nozaru administratīvo pārkāpumu kodifikācijas likumprojektu virzību*

Atbilstoši Valsts sekretāru sanāksmes 2019. gada 3. oktobra protokola Nr. 37 31. § 4. punktā noteiktajam Tieslietu ministrija sniedz šādu informāciju par nozaru administratīvo pārkāpumu kodifikācijas likumprojektu (turpmāk – likumprojekti) virzību:

|  |  |
| --- | --- |
| **Likumprojektu skaits** | **Likumprojektu virzība** |
| **124** | likumprojekti, kuros paredzēts ietvert administratīvās atbildības regulējumu |
| **92** | likumprojekti, kas iesniegti Saeimā |
| **58** | likumprojekti, kas pieņemti Saeimā, no tiem:**48** likumi ir pieņemti un izsludināti;**1** likums ir pieņemts, bet nav izsludināts;**6** likumi tiks pieņemti trešajā lasījumā 07.11.2019. (ietverti Saeimas sēdes darba kārtībā)**3** likumprojektu virzīšana izskatīšanai Saeimas sēdē trešajā lasījumā tika atbalstīta 29.10.2019. Tautsaimniecības, agrārās, vides un reģionālās politikas komisijas un Sociālo un darba lietu komisijas sēdē  |

Norādām, ka Tieslietu ministrija ir vairākkārtīgi lūgusi ministrijas izstrādāt likumprojektus un nodrošināt to virzību Ministru kabinetā un Saeimā, paredzot uzdevumus Ministru kabineta 2014. gada 22. aprīļa sēdes protokolā Nr. 24 26. §, Ministru kabineta 2016. gada 13. decembra sēdes protokolā Nr. 68 67. § un Ministru kabineta 2018. gada 18. decembra sēdes protokolā, sūtot atgādinājuma vēstules (piemēram, Tieslietu ministrijas 2015. gada 16. marta vēstule Nr. 1-13/2224, Tieslietu ministrijas 2019. gada 5. aprīļa vēstule Nr. 1-13/1240), kā arī informējot valsts sekretārus Valsts sekretāru sanāksmēs (piemēram, Valsts sekretāru 2019. gada 6. jūnija sanāksmē (prot. Nr. 22 45. §)) un elektroniski (piemēram, Tieslietu ministrijas valsts sekretāra 2019. gada 5. novembra elektroniskā pasta vēstule).

Līdz ar to Tieslietu ministrija secina, ka tās ministrijas, kas neizstrādā likumprojektus un nenodrošina to virzību Ministru kabinetā un Saeimā, ir nolēmušas, ka šajās jomās nav nepieciešams paredzēt administratīvo atbildību par attiecīgajiem pārkāpumiem vai tās paredzēšana attiecīgajā nozarē nav būtiska.

Papildus norādām, ka darbs pie Administratīvās atbildības likumprojekta tika uzsākts jau 2011. gadā un tās bija neskaitāmas sanāksmes ar iestādēm un ministrijām līdz likumprojekts tika atbalstīts Ministru kabinetā. 2014. gadā minētais likumprojekts tika iesniegts Saeimā, kur tika skatīts un izdiskutēts Juridiskajā komisijā un Krimināltiesību politikas apakškomisijā neskaitāmās sēdēs, kurās papildu Tieslietu ministrijas pārstāvjiem piedalījās arī ministriju un iestāžu pārstāvji. Respektīvi, tas ir bijis darbs gandrīz 10 gadu garumā un iestādes visu laiku šajā darba procesā ir piedalījušās un ir bijušas informētas par jauno administratīvās atbildības politiku – 10 gadi ir pietiekami ilgs laiks, lai sagatavotos un pielāgotos jaunajai sistēmai. Turklāt Administratīvās atbildības likums Saeimā tika pieņemts 2018. gada 25. oktobrī un vairāk kā viens gads ir pietiekams laiks, lai iestādes spētu sagatavoties darbam pēc jaunā likuma.

Kas attiecas uz Iekšlietu ministrijas Informācijas centra Administratīvo pārkāpumu atbalsta sistēmu (turpmāk – APAS), jau 2014. gadā, kad Administratīvās atbildības likumprojekts tika iesniegts Saeimā, likumprojekta anotācijā tika norādīts, ka šāda sistēma Iekšlietu ministrijas Informācijas centram ir jāveido un tam tika paredzēti finanšu līdzekļi. 2017. gada sākumā Iekšlietu ministrijas Informācijas centra organizētajā darba grupā tika uzsākts darbs pie APAS plānošanas un izveides, kur piedalījās arī Tieslietu ministrijas pārstāvji. Tā kā darbs pie APAS izveides ir noticis ilgstoši. Un, neskatoties uz to, ka APAS sistēma šobrīd nav pilnīga, tās nepilnīga funkcionalitāte nevar būt par pamatu tam, lai atliktu jaunā administratīvās atbildības regulējuma spēkā stāšanos. Likums nekalpo jaunai informācijas sistēmai, bet gan sistēma tiek veidota, lai kalpotu likumam. Amatpersonai lēmums par administratīvo sodu ir jāpieņem, jo likums to paredz, neskatoties uz to ir vai nav informācijas sistēma, kur šo lēmumu ievadīt. APAS, protams, atvieglos likuma piemērošanu, bet tas nevar būt izšķiroši, lai runātu par Administratīvās atbildības likuma spēkā stāšanās atlikšanu.

Ievērojot visu iepriekš minēto, Tieslietu ministrijas ieskatā Administratīvās atbildības likuma un nozaru likumu spēkā stāšanās 2020. gada 1. janvārī neradīs nepārvaramas grūtības, jo, lai sekmētu iestāžu un sabiedrības izpratni par Administratīvās atbildības likuma piemērošanu:

1) Tieslietu ministrija 2019. gada 6. decembrī rīko apmācības visām iestādēm, kas piemēros administratīvos sodus. Apmācības būs skatāmas arī tiešsaistē internetā, kā arī apmācības tiks ierakstītas video, kuru pēc tam kopā ar apmācībās rādītajām prezentācijām ievietosim Tieslietu ministrijas tīmekļa vietnē un ikviens interesents varēs tās apskatīt sev ērtā laikā.

2) 2019. gada nogalē plānots publiskot Administratīvās atbildības likuma rokasgrāmatu, kurā tiks skaidrotas likuma normas un to piemērošana.

3) Sadarbībā ar Latvijas Republikas oficiālo izdevēju “Latvijas Vēstnesis” Tieslietu ministrija ir sagatavojusi elektronisko ceļvedi, kas būs pieejams “Latvijas Vēstnesis” tīmekļa vietnē. Minētais ceļvedis nodrošinās vieglu un ērtu normatīvā akta, kurā noteikts administratīvais sods par konkrēto pārkāpumu, atrašanu.

4) 2019. gada decembrī būs žurnāla “Jurista Vārds” speciālizlaidums, kas tiks veltīts jaunajam Administratīvās atbildības likumam, tādējādi nodrošinot plašu sabiedrības informēšanu par šī likuma aspektiem.

5) Tieslietu ministrija piedalīsies Iekšlietu ministrijas Informācijas centra rīkotajās apmācībās par Administratīvo pārkāpumu atbalsta sistēmu, kas notiks 2019. gada 29. novembrī Jelgavā un 2019. gada 11. decembrī Latvijas Pašvaldību savienībā.

Valsts sekretārs Raivis Kronbergs

*Māliņa, 67036910*